《游龙井方圆庵阅宋五贤二开士像》
元代·张雨

独寻招提游，果得世外欢。昔贤所栖集，画像藏屋端。

山僧启锁鱼，不待啜茗乾。修广各异制，精采俱生完。

堂堂苏长公，英气邈难干。筇杖紫道服，天风吹袖宽。

清献薄须眉，示我铁肺肝。尚馀所施物，片石椭而寒。

侍郎胡金华，高括侍中冠。眉间可容掌，手版出中单。

颍滨与淮海，秋色亚层峦。参寥独缁衣，颔髭茁茅菅。

最后辨才师，文茵高座安。空山一室内，举目皆龙鸾。

再拜倾挈壶，喜极重悲酸。去之三百载，归路何漫漫。

斯人为列星，下视虫沙繁。宁不念学子，道术救彫残。

抵舍亟摹貌，微哉难控抟。梦中傥未遇，展诗时一观。

作者简介：张雨（1283～1350）元代诗文家，号句曲外史，道名嗣真，道号贞居子曾从虞集受学，博学多闻，善谈名理。诗文、诗文、书法、绘画，清新流丽，有晋、唐遗意。年二十弃家为道士，居茅山，尝从开元宫王真人入京，欲官之，不就。